33. schôdza NR SR - 4.deň - A. dopoludnia
Dátum: 2025-03-28
Poslanec: Lackovič, Marek (PS)
Druh vystúpenia: Vystúpenie v rozprave

44. Ďakujem veľmi pekne za slovo. Máme tu teda návrh na skrátené legislatívne konanie, kde sa priamo v návrhu vláda zakrýva odôvodneniami, po roku a pol vládnutia tým, že by mohlo dôjsť k znemožneniu plnenia základných funkcií obcí a miest na Slovensku. Táto vláda po roku a pol vládnutia napíše, že tu máme ohrozenú bezpečnosť obyvateľov obcí a miest a vyšších územných celkov na Slovensku. Úplne v pohode si tu sedí aj pán minister a nemá problém toto predložiť, ešte raz opakujem, po roku a pol vládnutia. Veď už naozaj, naozaj nebláznime. Ja to ešte raz teda zhrniem, že čo tam v podstate všetko nastalo. S čím všetkým majú aktuálne mestá a obce vážny problém, čo sú tie hospodárske škody okrem tých, ktoré tam teda vláda naznačuje v tom návrhu na skrátené legislatívne konanie. Deje sa to preto, lebo januárové a februárové výnosy z podielových daní, ktoré sú hlavným príjmom obcí, sú výrazne nižšie v porovnaní s minulým rokom. Minulé roky tu bola kompenzácia formou časti výnosu dane z príjmov právnických osôb, tento rok nič, preto tu máme toto SLK. Vláda riešila 139 dní samu seba, svoje fleky, platy, funkcie. Riadna februárová schôdza v parlamente – a toto je dôsledok – tam sme mohli krásne tieto veci riešiť, nie teraz, takto na poslednú chvíľu. Februárová schôdza ani len nebola zvolaná. Poďme ďalej. Podľa tých aktuálnych prognóz nebude dodržaná dohoda so štátom o podiele 55,1 % výnosu dane z príjmov fyzických osôb, ktoré sú účelovo viazané na financovanie miest a obcí. Tie obce a mestá preto nedokážu koncepčne plánovať, koncepčne fungovať. A toto všetko sa deje aj preto, lebo konsolidácia na úkor samospráv bude zrejme väčšia, ako bolo pôvodne dohodnuté a avizované 1 % výnosu dane z príjmov fyzických osôb, a to ešte neberieme do úvahy, ako presne povedali moji predrečníci, že tu máme dohodnuté 800-eurové odmeny, v superhrubom to bude 1 100 možno cirka euro pre zamestnancov, ktoré majú byť doručené (reakcia z pléna), pardon, 1 260, odmeny pre zamestnancov, ktoré majú byť doručené v prvej polovici tohto roka. A my tu už máme pomaly apríl, a samosprávy nevedia, nemajú tieto peniaze nachystané. Ako a z čoho ich vyplatia? Nestane sa náhodou to, že ich aj vyplatia z týchto predsunutých podielových daní v máji, no ale potom im bude chýbať 87 mil. v júni až decembri. Nestane sa možno aj toto náhodou? Ak varujeme už teraz – aj pre záznam –, že toto by bola naozaj hotová pohroma. Týchto 800 eur musí štát refundovať tým samosprávam, pretože naozaj inak neprežijú. A to ešte nehovoríme o 7-percentnom navýšení miezd, ak sa nemýlim, od septembra ’25 pre týchto zamestnancov v školských kluboch detí, jedálňach a tak ďalej. Viaceré mestá a obce od 12. 2., vydal ZMOS tlačové vyhlásenie, že hromadne prepúšťajú svojich zamestnancov , alebo sú tu samosprávy, ktoré prepúšťajú svojich zamestnancov a prijímajú ďalšie konsolidačné opatrenia , ktoré sa dotknú kvality poskytovaných služieb. Obce a mestá už vo februári vyhlasujú a žiadajú občanov o rešpektovanie, že sa bude menej svietiť, menej kúriť, menej dotovať, menej dávať do športu, do kultúry a tak ďalej a tak ďalej. Čiže tu sú naozaj že mimoriadne vážna situácia, mimoriadne vážne problémy, ktoré sa neriešia, plátajú sa tu takýmto spôsobom vždy na poslednú chvíľu cez skrátené legislatívne konanie, bez žiadnej koncepcie, bez žiadnej systémovosti. A opakujem ešte raz, už vaši starostovia, už starostovia zo SMER-u, HLAS-u a SNS hovoria, že to nechávate vyhnívať vždy až do poslednej fázy, že takto sa to robiť nedá, takto sa nedá fungovať. Vaši vlastní starostovia to hovoria. Dokonca sú to starostovia, zástupcovia miest a obcí, SK8, ktorí musia potom na poslednú chvíľu pripravovať tieto záchranné kolesá, aby sa tu dalo ako-tak prežiť, a presúvame tu peniaze z decembra na máj, z mája na december, hentaké dane, onaké dane, zvyšuje sa – nič, žiadna koncepcia, nič. Naozaj že na toto sa nedá pozerať, na toto sa už nedá pozerať. To naozaj babrácke vládnutie a babrácke distribuovanie riešení pre naše obce, mestá a kraje. Naozaj už sa zamyslite nad sebou aj nad tým celým, čo tu predkladáte. Pán minister, vy ste za rok a pol nebol schopný jednu koncepčnú vec pre samosprávy predložiť. Jednu koncepčnú vec za rok a pol ste nebol schopný predložiť, naozaj. Ďakujem pekne.